Um helgina hittast harðsnúnir áhugamenn um eldri Volvobíla hvaðanæva úr heiminum á árlegum fundi sínum í Gautaborg í Svíþjóð , sjálfri Volvo-höfuðborginni . Þessi árlega samkoma nefnist VROM – sem stendur fyrir -Volvo Rendezvous for Owners & Members sem útleggst stefnumót eigenda og meðlima Volvo-klúbba . VROM-mótið er þriggja daga samkoma sem hefst á morgun , þann 8. ágúst og lýkur á sunnudag . Þessi mót hafa verið haldin árlega í Gautaborg síðan árið 1987 . Samkvæmt fréttatilkynningu frá Volvo hafa 120 manns frá Austurríki , Belgíu , Tékklandi , Danmörku , Frakklandi , Þýskalandi , Litháen , Luxemburg , Hollandi , Noregi , Svíþjóð og Sviss skráð sig til þátttöku í ralli sem er einn af dagskrárliðunum og fer fram á laugardeginum . Þátttakendur keppa allir á bílum sínum sem eru af eftirfarandi gerðum : PV56 , PV444 , PV 544 , Duett , Amazon , 142 , 144 , 145 , 240 / 245 , 242 Turbo , 245 Turbo , 262C , 780 , 760 , 1800S , 1800 ES , 855 T - 5R , 945 , S70 / V70 , S90 / V90 , og loks Volvo Indigo 3000 . Á sunnudag verður svo stór Volvo-fornbílasýning við nýja Volvo bílasafnið í Arendal . Þar fer einnig fram markaður með vara - og aukahlutum í eldri Volvo bíla .